Imtella' Awwissu 17, 2021 Filmat: Richard Engel, Pajhwok Afghan News Diversi nisa niżlu jipprotestaw fit-toroq tal-kapitali Afgana biex jiddefendu d-drittijiet tagħhom. Dan wara li r-ritorn tat-Taliban fit-tmexxija tal-Afganistan qed iħasseb l-aktar lin-nisa li jaf jerġgħu jitilfu d-drittijiet li kisbu fl-aħħar 20 sena . F'filmati mtella' fuq il-midja soċjali, għadd ta' nisa jidhru jipprotestaw fil-pubbliku f'Kabul għall-ewwel darba mindu t-Taliban ħadu r-riedni tal-pajjiż. Mgħammra bi strixxuni, huma semmgħu leħinhom wiċċ imb wiċċ mat-Taliban bla biża'. — Pajhwok Afghan News (@pajhwok) August 17, 2021 Tħassib ewlieni fost in-nisa Afgani huwa li taħt it-Taliban il-bniet u t-tfajliet jafu jispiċċaw jiġu mġiegħla jiżżewġu lill-ġellieda tat-Taliban u jispiċċaw qishom skjavi tas-sess. Intant, it-Taliban wera l-ħsieb li se jaċċetta nisa fil-Gvern. Għalkemm, ta x'jifhem li n-nisa possibbilment se jkunu jistgħu jmiddu idejhom fil-politika biss jekk josservaw il-liġi tax-Sharia.